જે જગદંબાએ તેને વિશ્વ રચીને આપ્યું તેની જ હત્યા કરવાનું તેણે કાવતરું રચ્યું. જગદંબા કે જગત-જનની એટલે સ્ત્રીનો અવતાર. કુટુંબને નવજીવન આપનાર માતા એ પણ સ્ત્રીનો અવતાર. જીવવા માટે પૈસાની જરૂર પડે તો લક્ષ્મી પણ સ્ત્રીનો અવતાર અને જીવન જીવતાં શીખવાડે તે જ્ઞાન એટલે કે સરસ્વતી પણ સ્ત્રીનો અવતાર. સ્ત્રી એટલે જીવન, સ્ત્રી એટલે પ્રગતિ, સ્ત્રી એટલે સમૃદ્ધિ અને સ્ત્રી એટલે સર્વસ્વ! સ્ત્રી તો પૂજનીય છે. સ્ત્રી તો વંદનીય છે. તો આજના સમાજમાં સ્ત્રીનું સ્થાન કેમ નીચે આવી ગયું? સ્ત્રીને કેમ આમ હીણપતભરી સ્થિતિમાં મૂકી દીધી? સૌને જીવન અર્પનારી સ્ત્રીનું જ જીવન જોખમમાં મૂકવામાં આવ્યું? નવજીવન સર્જવાની જેનામાં શક્તિ છે તે સ્ત્રીને જ જીવનથી દૂર કરી દીધી?